Nafarroako Parlamentuko Mahaiak, 2018ko otsailaren 19an egindako bilkuran, honako erabaki hau hartu zuen, besteak beste:

Nafarroako Foru Eraentza Berrezarri eta Hobetzeari buruzko Lege Organikoaren 19.1.b) artikuluak aitortzen dion legegintza-ekimena erabiliz, Nafarroako Alderdi Sozialista talde parlamentarioak Emakumeen kontrako indarkeriari aurre egiteko apirilaren 10eko 14/2015 Foru Legea aldatzeko Foru Lege proposamena aurkeztu du, eta eskatu du irakurketa bakarrean izapidetu dadila.

Hori horrela, Legebiltzarreko Erregelamenduko 148. eta 158. artikuluetan ezarritakoarekin bat, Eledunen Batzarrarekin adostu ondoren, hona ERABAKIA:

**1.** Agintzea Emakumeen kontrako indarkeriari aurre egiteko apirilaren 10eko 14/2015 Foru Legea aldatzeko Foru Lege proposamena Nafarroako Parlamentuko Aldizkari Ofizialean argitara dadin.

**2.** Foru lege proposamen hori Nafarroako Gobernuari igortzea, Erregelamenduko 148. artikuluan ezarritako ondorioetarako.

**3.** Foru lege proposamen hori irakurketa bakarreko prozeduraz izapidetzea.

**4.** Zuzenketak aurkezteko epe bat irekitzea, eztabaidari ekiteko Osoko Bilkuraren egunaren aurrekoaren eguerdiko hamabietan bukatuko dena. Zuzenketak Legebiltzarreko Mahaiari aurkeztu beharko zaizkio.

Iruñean, 2018ko otsailaren 19an

Lehendakaria: Ainhoa Aznárez Igarza

Foru Lege proposamena, Emakumeen kontrako indarkeriari aurre egiteko apirilaren 10eko 14/2015 Foru Legea aldatzekoa

ZIOEN AZALPENA

Emakumeen eta adingabeen sexu-esplotaziorako trafikoa giza eskubideen urratze handienetako bat da; halaber, esklabotza modernoaren modu bat eta emakumeen kontrako indarkeriaren alderdi mikatzenetako bat da.

Harekin errotik amaitzeko, ikuspegi orokor batetik begiratu behar zaio, hura muturreko indarkeriatzat joz, zeinak ageriko lotura baitu prostituzioarekin; izan ere, prostituzioa da emakumeen trafikoaren helburu nagusia da.

Hori dela eta, prostituzioa delituzko jarduera bat da, emakumeak salerosketan erabiltzen dituena, haien duintasuna urratuz eta giza eskubideak kinka larrian jarriz.

**Artikulu bakarra.** 18. artikulua aldatzea. Hedabideen esparruko neurriak.

“3. Nafarroako Foru Komunitateko administrazioek ez dute publizitate instituzionaleko espaziorik txertatuko prostituzio-iragarkiak jasotzen dituzten titulartasun pribatuko hedabideetan edo emakumeen irudiarekin lotutako eduki iraingarriak ateratzen dituzten eta, horrenbestez, emakumeen duintasunaren aurka egin, haiek arinkeriaz tratatu edo indarkeriara bultzatzen duten hedabideetan.

4. Nafarroako Foru Komunitateko administrazioek ez dute onartuko prostituzio-iragarkiak jasotzen dituzten titulartasun pribatuko hedabideen edo emakumeen irudiarekin lotutako eduki iraingarriak ateratzen dituzten eta, horrenbestez, emakumeen duintasunaren aurka egin, haiek arinkeriaz tratatu edo indarkeriara bultzatzen duten hedabideen diru-laguntzen edo zuzeneko diru-laguntzen eskaerarik”.

**Azken xedapenetan lehena.** Arauak emateko gaikuntza.

Nafarroako Gobernuak lege-aldaketa hau garatu eta aplikatzeko behar diren xedapen guztiak emanen ditu.

**Azken xedapenetan bigarrena.** Indarra hartzea.

Foru lege honek Nafarroako Aldizkari Ofizialean argitaratu eta biharamunean hartuko du indarra, legean berean aurreikusitako ondorioekin.